Diari Oficial de la Generalitat Valenciana


Sumari del DOGV 2398, del 30-11-1994 (1994/833197)

RESOLUCIÓ de 18 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni de cooperació entre la Secretaria d'Estat de Medi Ambient i Habitatge i la Conselleria de Medi Ambient de la Generalitat Valenciana, per al desenvolupament conjunt d'actuacions per a la recollida selectiva de paper-cartó i vidre usats dels residus sòlids urbans.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2398

Data del DOGV
:   30-11-1994

Secció del DOGV
:   ALTRES DISPOSICIONS

Número del document
:   1994/833197


Data del document
:   18-11-1994

Organisme emissor
:   Conselleria de Medi Ambient

Tipus de document
:   Resolució

RESOLUCIó de 18 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni de cooperació entre la Secretaria d'Estat de Medi Ambient i Habitatge i la Conselleria de Medi Ambient de la Generalitat Valenciana, per al desenvolupament conjunt d'actuacions per a la recollida selectiva de paper-cartró i vidre usats dels residus sòlids urbans. Subscrit, després de la tramitació reglamentària, entre la Secretaria d'Estat de Medi Ambient i Habitatge i la Conselleria de Medi Ambient de la Generalitat Valenciana, el dia 14 de març de 1994, un conveni de cooperació per al desenvolupament conjunt d'actuacions per a la recollida selectiva de paper-cartró i vidre usats dels residus sòlids urbans, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0523/94, i que figura com a annex d'aquesta resolució.  
València, 18 de novembre de 1994.- El secretari general de la Conselleria d'Administració Pública.  
Conveni cooperació entre la Secretaria d'Estat de Medi Ambient i Habitatge i la Conselleria de Medi Ambient de la Generalitat Valenciana per al desenvolupament conjunt d'actuacions per a la recollida selectiva de paper-cartró i vidre usats dels residus sòlids urbans  
València, 14 de març de 1994  
Reunits  
D'una banda, la Sra. Cristina Narbona Ruiz, secretària d'estat de Medi Ambient i Habitatge, càrrec per al qual va ser nomenada pel Reial Decret 1687/1993, de 24 de setembre,  
I, de l'altra, el Sr. Emèrit Bono i Martínez, conseller de Medi Ambient de la Generalitat Valenciana,  
Exposen:  
1. La secretaria d'estat de Medi Ambient i Habitatge (en endavant, SEMAV), mitjançant la Direcció General de Política Ambiental, té encomanat, pel Reial Decret 1671/1993, de 24 de setembre, l'impuls i la coordinació d'actuacions integrades per a la protecció del medi ambient.  
2. La conselleria de Medi Ambient té encomanades, per raó del que disposa el Decret 12/91, de 29 de juliol, del President de la Generalitat Valenciana, (DOGV núm. 1597 de 30 de juliol de 1991) les competències en la planificació i la coordinació de la gestió dels residus, és a dir, dels procediments i les tècniques d'eliminació, tractament, recuperació, reciclatge i reutilització d'aquests.  
3. Les parts signats d'aquest conveni coincideixen en la consideració sobre l'oportunitat de promoure la recollida selectiva de paper-cartró i vidre, mitjançant contenidors, per al posterior reciclatge, per ser una mesura que contribueix a la gestió racional dels recursos i, a la vegada, permet allargar el període de vida dels abocadors.  
4. La Secretaria d'Estat de Medi Ambient i Habitatge compta en el seu pressupost de dotació de crèdit la finalitat del qual és la compra de contenidors i camions destinats a la recollida selectiva dels residus indicats, fet amb el qual es proposa donar suport als programes que en matèria de recollida selectiva d'aquests residus es plantegen les comunitats autònomes.  
En conseqüència, i com que les parts es reconeixen, en la representació que exerceixen, capacitat suficient per a formalitzar aquest conveni, l'efectuen subjectant-se les següents  
Clàusules  
Primera. La secretaria d'estat de Medi Ambient i Habitatge, en compliment de les directrius de la Unió Europea, es proposa complementar les actuacions que en matèria de recollida selectiva de residus fan les comunitats autònomes a fi d'aconseguir una dotació mínima, d'acord amb una ratio considerada acceptable en el nostre entorn, d'un contenidor per cada 2.000 habitants. Amb aquest fi es proposa la cessió en propietat dels contenidors i vehicles que als ajuntaments o ens supramunicipals els corresponguen en aplicació del que preveu la clàusula tercera, una vegada haja acreditat el compliment del que estipula el punt 4.1.c) d'aquest conveni.  
Segona. La Generalitat Valenciana concertarà, d'acord amb la seua pròpia normativa, amb els ajuntaments o ens supramunicipals que ho sol·liciten, la implantació de la recollida selectiva de paper-cartó i vidre, subministrant els contenidors i els camions que calguen, a càrrec d'aquest Conveni, com a complement de les actuacions ja realitzades o previstes en el seu àmbit territorial.  
Els contenidors i els vehicles portaran impresos els anagrames del MOPTMA, de la Generalitat Valenciana i de l'ajuntament respectiu.  
Tercera. En els acords entre els ajuntaments o ens supramunicipals i la Generalitat Valenciana derivats d'aquest conveni, s'hauran de tenir en compte, entre d'altres, els criteris següents:  
3.1. La instal·lació dels contenidors a la zona urbana dels municipis o de les immediacions d'aquests haurà de tenir en compte els centres especialment generadors de paper i vidre usats i els centres d'ensenyament en particular.  
3.2. Els contenidors es distribuiran a raó d'un contenidor per cada 2.000 habitants, però es podrà arribar a un per cada cinc-cents habitants com a màxim quan així ho aconsellen la densitat de població o la distribució d'aquesta.  
3.3 Els vehicles de recollida se subministraran tenint en compte la capacitat econòmica de l'ens local que ho sol·licite i la valoració que la Comunitat Autònoma faça del cost del transport en funció de la població i la distribució d'aquesta. Com a màxim, es facilitarà un camió per cada 200 contenidors de 3 m3.  
3.4. Les entitats locals, siguen de caràcter municipal o supramunicipal, o la comunitat autònoma hauran de comptar amb acords amb empreses recuperadores o fabricants que s'encarreguen de la recollida de paper o vidre dels contenidors i ho porten a les fàbriques per a la recuperació o reciclatge, o que es comprometen a admetre en les seues instal·lacions el paper o el vidre que els siguen lliurats en les condicions pactades. La Secretaria d'Estat de Medi Ambient i Habitatge es compromet a donar suport a l'existència i l'execució d'aquests acords.  
Quarta  
4.1. Correspon a la Secretaria d'Estat de Medi Ambient i Habitatge, mitjançant la Direcció General de Política Ambiental:  
a) Promoure les actuacions administratives i econòmiques necessàries per a l'adquisició dels contenidors i camions d'acord amb les normes i els procediments estaberts en la Llei de Contractes de l'Estat i la Llei General Pressupostària.  
b) Lliurar a la Generalitat Valenciana els contenidors i camions compromesos d'acord amb el que s'estipula en aquest conveni.  
c) Fer la transferència de titularitat dels béns cedits, una vegada la comunitat autònoma haja acreditat el compliment dels fins previstos en aquest conveni.  
4.2. Correspon a la Generalitat Valenciana, mitjançant la Conselleria de Medi Ambient:  
a) La realització de campanyes de divulgació que expliquen els objectius de la recollida selectiva.  
b) Subscriure, d'acord amb la seua normativa, els oportuns instruments de concertació per al subministrament de contenidors i camions amb les entitats locals, en els quals s'hauran d'incloure els fins, els objectius i les característiques del programa en els termes establerts en aquest conveni marc.  
c) Establiment d'un sistema d'informació sobre les quantitats de paper-cartró i vidre realment recollides i la destinació final d'aquests. Aquesta informació s'haurà de subministrar mitjançant la Comissió de Seguiment d'aquest conveni.  
d) Atesa la prevista cessió en propietat dels camions als ajuntaments i ens supramunicipals, la comunitat autònoma, haurà de garantir que aquests es facen càrrec de matricular-los i els asseguren, assumint totes les despeses que s'originen, i les derivades de la circulació dels vehicles.  
Cinquena. El lliurament dels contenidors i camions a la comunitat autònoma, fins a un total de 800 contenidors de 3 m3 i 227 d'1 m3 per a paper, de 502 de vidre i de 4 camions, es farà en la mesura en què els subministren les empreses adjudicatàries.  
Sisena. es crea una comissió de seguiment que estarà formada per dos membres en representació de la Secretaria d'Estat de Medi Ambient i Habitatge, dos en representació de la Generalitat Valenciana i dos en representació de la Federació Valenciana de Municipis i Proivincies. Si hi ha més d'una associació representativa dels municipis de l'àrea, s'establirà un torn rotatiu o es distribuirà la representació prevista entre les distintes associacions.  
La comissió es reunirà almenys dues vegades l'any i sempre que ho requeresca qualsevol de les parts, i serà copresidida pels membres de més rang de cadascuna de les administracions.  
Setena. Aquest conveni té naturalesa administrativa, i per a la seua interpretació i desplegament regirà l'ordenament jurídic administratiu, amb expressa submissió de les parts a la jurisdicció contenciosa administrativa. En tot cas, amb caràcter subsidiari, regirà el que disposa el vigent text articulat de la Llei de Contractes de l'Estat i el reglament que la desplega.  
Vuitena. D'acord amb l'article 2.2 del reglament del procediment per a la concessió d'ajudes i subvencions públiques, la comunitat autònoma concedirà els contenidors segons els principis d'objectivitat, concurrència i publicitat, garantint la transparència de les actuacions administratives i verificant el compliment de l'objecte, les condicions i la finalitat de les ajudes d'acord amb l'article 8.2 del mateix reglament.  
Novena. Aquest conveni vigirà a partir de la data de la seua formalització i es resoldrà amb la cessió de la titularitat.  
I en prova de conformitat amb tot l'exposat, les persones reunides firmen aquest conveni en triple exemplar, en el lloc i la data indicats en l'encapçalament.  
El conseller de Medi Ambient de la Generalitat Valenciana: Emèrit Bono i Martínez.  
La Secretària d'Estat de Medi Ambient i Habitatge: Cristina Narbona Ruiz.